钦定古今图书集成/明伦汇编/氏族典/第258卷 > 王僧达
## 钦定古今图书集成/明伦汇编/氏族典/第258卷 > 王僧达

按《宋书王僧达传》：“僧达，琅邪临沂人，太保弘少子，好
学，善属文。年未二十，以为始兴王濬后军参军，寻迁
太子洗马，母忧去职。服阕，为宣城太守。性好游猎，而
山郡无事，僧达肆意驰骋，或三五日不归，受辞讼，多
在猎所，民或相逢不识，问府君所在，僧达曰：‘近在后’。
元嘉二十八年，魏寇逼，僧达求入卫京师，见许。贼退”
徙任义兴。三十年，元凶弑立，世祖入讨，普檄诸州郡，
僧达自候道南奔，逢世祖于鹊头，即命为长史。即位，
以为尚书右仆射，补护军将军。僧达自负才地，谓当
时莫及。上初践阼，即居端右，一二年间，便望宰相。及
为护军，不得志，乃启求徐州，上不许。僧达三启固陈，
上不说，以为吴郡太守。期岁五迁，僧达弥不得意，免
官。初，僧达为太子洗马，爱军人朱灵宝，及出为宣城，
灵宝已长，僧达诈列死亡，寄宣城左永之籍，注以为
己子，改名元序，启太祖以为武陵国典卫令。事发，上
表陈谢，云：“不能因依左右，倾意权贵。”上愈怒。孝建三
年，除太常。顷之，上表解职，文旨抑扬，侍中何偃以其
词不逊，启付南台，又免官。顷之，除临淮太守，又徙太
宰。大明元年，迁左卫将军。以归顺功，封宁陵县五等
侯。二年，迁中书令。先是，南彭城蕃县民高阇、沙门释
昙摽、道方等共相诳惑，谋为乱。事发觉，凡党与死者
数十人。僧达屡经狂逆，上以其终无悛心，因高阇事
陷之，赐死。子道琰。〈按南史以僧达为弘之孙锡之子未知孰是〉